Man steeds kritiek ná buffel-aanvalParamedici het Maandag ‘n plaaswerker wat deur ‘n buffel gestormloop is, na die hospitaal vervoer. (Foto: Netcare911) Die 29-jarige man wat Maandag deur ’n buffel op ’n wildsplaas by Hekpoort in Gauteng aangeval is, is steeds in ’n ernstige toestand en word tans in die hoësorgeenheid by ’n spesialishospitaal behandel. Shawn Herbst, woordvoerder van Netcare 911, het Donderdag aan Maroela Media gesê dat die man, ’n werker op dié plaas, alleen was toe hy deur die buffel aangeval is. “Sy kollega het kort na die voorval op hom afgekom. “Die buffel wat vir die aanval verantwoordelik was, kon ook nie uitgeken word nie aangesien hy kort ná die aanval weer by sy trop aangesluit het.” Maroela Media het vroeër berig dat inligting vanaf die toneel daarop dui dat die man langs ’n grensdraad geloop het toe hy deur die buffel gekonfronteer is. Dié het hom bestorm en probeer vergruis. Herbst het Woensdag gesê die man het ernstige beserings reg oor sy lyf opgedoen. Nooddienswerkers van Netcare 911 het hom op die toneel behandel waarna hy per helikopter na ’n spesialishospitaal vervoer is om die nodige behandeling te ontvang.